REPUBLIKA HRVATSKA

GRAD ZAGREB

INDUSTRIJSKA STROJARSKA ŠKOLA

KLASA: 602-03/24-06/04

URBROJ: 251-287-24/06-6

Zagreb, 30.08.2024

**Z A P I S N I K**

43. sjednice Školskog odbora Industrijske strojarske škole, održane u uredu ravnatelja dana 30. kolovoza 2024. godine.

Sjednici prisustvuju sljedeći članovi Školskog odbora:

1. Iva Bojčić

2. Snježana Barbarić

3. Jadranko Kezerić

4. Boris Kern

5. Damir Čiš

6. Domagoj Grbeša

7. Marija Prša.

Ostali prisutni:

1. Nenad Pavlinić, ravnatelj

2. Silvia Ilijevski, tajnica Škole

Sjednica je započela u 10,00 sati.

Zapisnik vodi Silvia Ilijevski, tajnica Škole.

Predsjednica Školskog odbora, Iva Bojčić, pozdravlja nazočne i otvara 43. sjednicu Školskog odbora, potvrđuje da je na sjednici nazočna većina članova te da postoji potrebna većina za rad i odlučivanje.

Nadalje predlaže nadopunu Dnevnog reda sjednice, odnosno dodavanje nove točke:

1. Sporazumni raskid Ugovora o radu radnice B.C.

S navedenim dopunama dnevnog reda usuglasili su se svi nazočni članovi Školskog odbora, odnosno, jednoglasno je prihvaćena nadopuna Dnevnog reda.

**DNEVNI RED**

1. Verifikacija zapisnika 42. sjednice Školskog odbora;
2. Prijedlog Pravilnika o sistematizaciji radnih mjesta Industrijske strojarske škole;
3. Prijedlog Pravilnika o radu Industrijske strojarske škole;
4. Prijedlog Pravilnika o provedbi postupaka jednostavne nabave;
5. Prijedlog Statuta Industrijske strojarske škole – Pročišćeni tekst;
6. Davanje prethodne suglasnosti Školskog odbora na prijedlog ravnatelja za zasnivanje radnog odnosa po javnom natječaju, za radno mjesto:

* nastavnik/ca strojarske grupe predmeta – neodređeno, puno radno vrijeme, 40 sati tjedno, dva (2) izvršitelja
* nastavnik/ca engleskog jezika – neodređeno, puno radno vrijeme, 40 sati tjedno, jedan (1) izvršitelj

1. Davanje prethodne suglasnosti Školskog odbora na Zamolbu roditelja za upis učenika u 1. razred (17 godina);
2. Sporazumni raskid Ugovora o radu radnice B.C.
3. Razno

**AD.1.**

Predsjednica Školskog odbora, Iva Bojčić, daje na verifikaciju Zapisnik 42. sjednice Školskog odbora, koji članovi Školskog odbora jednoglasno usvajaju.

**AD.2.**

Predsjednica Školskog odbora Iva Bojčić daje riječ tajnici Škole, Silviji Ilijevski, koja ukratko upoznaje članove Školskog odbora s odredbama novog Pravilnika o sistematizaciji radnih mjesta Industrijske strojarske škole, koji su ranije zaprimili putem elektroničke pošte.

Tajnica navodi kako je Pravilnik o sistematizaciji usklađen s odredbama novog Temeljnog kolektivnog ugovora za zaposlenike u javnim službama (NN 29/2024), a konkretno su usklađeni dijelovi koji se odnose na nove nazive radnih mjesta i nove koeficijente.

Nakon izlaganja tajnice predsjednica Školskog odbora, Iva Bojčić, daje na glasanje 2. točku Dnevnog reda, odnosno davanje suglasnosti na prijedlog Pravilnika o sistematizaciji radnih mjesta Industrijske strojarske škole, koji članovi Školskog odbora jednoglasno usvajaju.

**AD.3.**

Predsjednica Školskog odbora Iva Bojčić daje riječ tajnici Škole, Silviji Ilijevski koja ukratko upoznaje članove Školskog odbora s odredbama novog Pravilnika o radu Industrijske strojarske škole, koji su ranije zaprimili putem elektroničke pošte.

Tajnica navodi kako je Pravilnik o radu usklađen s odredbama novog Temeljnog kolektivnog ugovora za zaposlenike u javnim službama (NN 29/2024), a konkretno su usklađeni dijelovi koji se odnose na odredbe o tajnicima, voditeljima računovodstva, radnicima 3. vrste, zasnivanju radnog odnosa bez natječaja, udaljavanju radnika od obavljanja poslova, prava radnika upućenih na rad u europske škole i dr. Pravilnik o radu prethodno je dostavljen sindikalnom povjereniku Škole na savjetovanje, te na isti nije bilo primjedbi.

Nakon izlaganja tajnice predsjednica Školskog odbora, Iva Bojčić, daje na glasanje 3. točku Dnevnog reda, odnosno davanje suglasnosti na prijedlog Pravilnika o radu Industrijske strojarske škole, koji članovi Školskog odbora jednoglasno usvajaju.

**AD.4.**

Predsjednica Školskog odbora Iva Bojčić daje riječ tajnici Škole, Silviji Ilijevski koja ukratko upoznaje članove Školskog odbora s odredbama novog Pravilnika o provedbi postupaka jednostavne nabave, koji su ranije zaprimili putem elektroničke pošte.

Tajnica navodi kako je Pravilnik o provedbi postupaka jednostavne nabave usklađen s izmjenama i dopunama Statuta Škole iz lipnja 2024., a konkretno su usklađeni dijelovi koji se odnose na izmijenjene pragove iznosa jednostavne nabave, pa s tim u vezi i na potrebne suglasnosti za provođenje postupaka jednostavne nabave (npr. suglasnost Grada Zagreba od sada će biti potrebna za jednostavnu nabavu čija je procijenjena vrijednost veća od 26.540,00 EUR bez PDV).

Nakon izlaganja tajnice predsjednica Školskog odbora, Iva Bojčić, daje na glasanje 4. točku Dnevnog reda, odnosno davanje suglasnosti na prijedlog Pravilnika o provedbi postupaka jednostavne nabave, koji članovi Školskog odbora jednoglasno usvajaju.

**AD.5.**

Predsjednica Školskog odbora Iva Bojčić daje riječ tajnici Škole, Silviji Ilijevski koja ukratko upoznaje članove Školskog odbora s potrebom donošenja Pročišćenog teksta Statuta Industrijske strojarske škole. Sukladno odredbama Zakona o sudskom registru te u skladu s dosadašnjom praksom, ukoliko je došlo do promjene statuta, isti je potrebno dostaviti sudskom registru Trgovačkog suda i to u obliku pročišćenog teksta. S tim u vezi, a zbog izmjena i dopuna Statuta iz lipnja 2024., izrađen je i pročišćeni tekst Statuta koji sadrži navedene izmjene, te se na isti sada traži suglasnost Školskog odbora.

Nakon izlaganja tajnice, predsjednica Školskog odbora Iva Bojčić daje na glasanje 5. točku dnevnog reda, odnosno davanje suglasnosti Školskog odbora na pročišćeni Statut Industrijske strojarske škole, koji članovi Školskog odbora jednoglasno usvajaju.

**AD.6.**

Predsjednica Školskog odbora Iva Bojčić daje riječ tajnici Škole, koji obavještava Školski odbor kako je na natječaj za nastavnika engleskog jezika stiglo četrnaest prijava koje su ispunjavale formalne uvjete natječaja. Razgovor s kandidatima održan je 23.08.2024. u uredu ravnatelja. Na razgovor se odazvalo osam kandidata. Nakon provedenih razgovora, Povjerenstvo za vrednovanje kandidata prijavljenih na natječaj odabralo je g. Š.S.O. kao najboljeg kandidata. Slijedom navedenog, predlaže se g. Š.S.O. za zasnivanje radnog odnosa.

Nadalje, na natječaj za nastavnika strojarske grupe predmeta stigle su tri prijave koje su ispunjavale formalne uvjete natječaja. Razgovori s kandidatima održani su u periodu od 22.08. do 29.08.2024. u uredu ravnatelja. Na razgovor se odazvalo troje kandidata. Nakon provedenih razgovora, Povjerenstvo za vrednovanje kandidata prijavljenih na natječaj odabralo je gđu. L.S. i g. M.Gl. kao najbolje kandidate. Međutim, kandidat M.Gl. je obavijestio Školu kako ipak nije u mogućnosti prihvatiti zaposlenje. Stoga je Škola kontaktirala sljedećeg najboljeg kandidata, M.Gr. Niti kandidat M.Gr. nije u mogućnosti pravovremeno započeti s obavljanjem rada u Školi, stoga nije niti u mogućnosti prihvatiti zaposlenje. Prema tome, jedini kandidat s kojim Škola u ovom trenutku može zasnovati radni odnos na radnom mjestu nastavnika strojarske grupe predmeta jest gđa. L.S. Za preostalog nastavnika strojarske grupe predmeta raspisat će se novi natječaj.

Slijedom navedenog, predlaže se g. Š.S.O za zasnivanje radnog odnosa na radnom mjestu nastavnika engleskog jezika, te gđa. L.S. za zasnivanje radnog odnosa na radnom mjestu nastavnika strojarske grupe predmeta, stoga se moli suglasnost Školskog odbora na navedeno.

Predsjednica Školskog odbora Iva Bojčić daje na glasanje davanje suglasnosti Školskog odbora na prijedlog za zasnivanje radnog odnosa sa g. Š.S.O i za zasnivanje radnog odnosa sa gđom. L.S.

Školski odbor daje suglasnost na zasnivanje radnog odnosa sa g. Š.S.O i sa gđom. L.S., čime je 6. točka dnevnog reda jednoglasno usvojena.

**AD.7.**

Predsjednica Školskog odbora Iva Bojčić daje riječ ravnatelju Škole, Nenadu Pavliniću, koji upoznaje članove Školskog odbora sa sadržajem Zamolbe za upis učenika starijeg od 17 godina u 1. razred, odnosno zamolbom za nastavak školovanja učenika D.M., za zanimanje CNC operater. Ravnatelj i stručna služba obavili su razgovor s učenikom i njegovom majkom, te je izvršen uvid u dostavljenu dokumentaciju o učenikovom obrazovanju. Učenik ima određene poteškoće u razvoju i sporazumijevanju, međutim, sve razrede osnovne škole prošao je s odličnim uspjehom. Učenik je nešto kasnije krenuo u osnovnu školu, a prvi razred srednje Škole za cestovni promet u školskoj godini 2023. /2024. nije uspio završiti zbog duljeg bolovanja od teže ozljede.

Učenik je povjeren na skrb i odgoj samo majci, a majka je veoma brižnog odnosa u pogledu njegovog razvoja i obrazovanja. Nastavničko vijeće Škole je odlučilo da bi učeniku omogućili upis u 1. razred i stjecanje srednjoškolskog obrazovanja, s čime se ravnatelj slaže. Učenik bi bio 26. u razredu CNC operatera, što je Školi prihvatljivo.

Nakon izlaganja ravnatelja predsjednica Školskog odbora, Iva Bojčić, daje na glasanje 7. točku Dnevnog reda, odnosno davanje suglasnosti Školskog odbora na Zamolbu za upis učenika starijeg od 17 godina u 1. razred, koju članovi Školskog odbora nakon razmatranja jednoglasno usvajaju, odnosno jednoglasno se usuglašavaju da se D.M. odobri upis u 1. razred.

**AD.8.**

Predsjednica Školskog odbora Iva Bojčić daje riječ ravnatelju Škole, koji obavještava Školski odbor da je nastavnica hrvatskog jezika B.C. zatražila sporazumni raskid radnog odnosa, zbog prelaska na novo radno mjesto s 01.09.2024.

Napominje kako su se zaposlenica i ravnatelj škole dogovorili kako bi se Sporazumni raskid ugovora o radu sklopio nakon sjednice Školskog odbora dok bi se radni odnos raskinuo s 31.08.2024. Za novog nastavnika hrvatskog jezika, raspisat će se natječaj.

S obzirom da Školski odbor odlučuje o zapošljavanju i prekidu radnog odnosa Sporazum je uvršten na Dnevni red.

Nakon izlaganja ravnatelja, predsjednica Školskog odbora, Iva Bojčić daje na glasanje 8. točku Dnevnog reda, koju članovi Školskog odbora jednoglasno usvajaju.

**AD.9.**

Predsjednica Školskog odbora Iva Bojčić daje riječ ravnatelju Škole, koji obavještava Školski odbor da je Škola od Ministarstva dobila naputak za preventivne programe u školskoj godini 2024./2025., koji provode sve škole u RH, a iste treba prezentirati na Vijeću roditelja, Nastavničkom vijeću, a onda i na Školskom odboru. Škola će pripremiti prezentaciju koja će se članovima Školskog odbora dostaviti putem maila, a na sljedećem Školskom odboru će se ukratko prezentirati i usmeno.

Također, ravnatelj obavještava Školski odbor da nakon 2. upisnog roka u 1. razrede, Škola ima ukupno 24 razredna odjela, devet 1. razreda, osam 2. razreda i sedam 3. razreda. Ukupno je 244 učenika u 1. razredima, a sveukupno Škola sada ima 640 učenika, što je povećanje za 110 učenika. Time je Škola prekapacitirana, te ćemo se morati snalaziti u težim uvjetima, međutim, to je dobra stvar za budućnost.

Predsjednica Školskog odbora obavještava Školski odbor da je ovaj tjedan prisustvovala konferenciji na kojoj su izlagali predstavnici Ministarstva i ASO-a, te je naša Škola spomenuta u pozitivnom kontekstu, što zbog povećanja kvota za upise, tako i zbog kvalitetne suradnje praktične i teorijske nastave, što već sada predstavlja oblik modularne nastave.

Školski odbor navedeno prima na znanje, te nema dodatnih primjedbi.

Sjednica je završena u 11,00 sati.

Zapisnik vodila: Predsjednica Školskog odbora:

Silvia Ilijevski, mag.iur Iva Bojčić, prof.